Úrad vlády SR						  Na rokovanie vlády SR
Sekcia hospodárskej politiky					  dňa 10.10.2001
									  k číslu: 6782/2001
									  k bodu: 35

S t a n o v i s k o 

k návrhu rozpočtu nákladov na činnosť Fondu národného majetku Slovenskej republiky  na rok 2002

I.

Materiál predkladá prezident prezídia Fondu národného majetku SR na základe zákona č.92/1991 Zb. o podmienkach prevodu majetku štátu na iné osoby v znení neskorších predpisov. 

V  materiáli je uvedený návrh a zdôvodnenie použitia majetku Fondu národného majetku SR (ďalej FNM SR) vo výške rozsahu nákladov spojených s jeho činnosťou v roku 2002. Celkové náklady v návrhu tohto rozpočtu predstavujú čiastku vo výške 134 216 tis. Sk, čo je rast  o 6,0% oproti rozpočtu v roku 2001. Prevádzkové náklady sa navrhujú vo výške 127 116 tis. Sk (pri raste o 6,0% v porovnaní s rokom 2001) a investičné náklady vo výške 7 100 tis. Sk (rast o 3,0%).

II.

Návrh rozpočtu nákladov na činnosť FNM SR v roku 2002 schválilo prezídium FNM SR na zasadnutí 27.9.2001 a Dozorná rada FNM SR na zasadnutí 1.10.2001.

III.

Porada ekonomických ministrov vlády SR materiál prerokovala 8.10.2001 a predložený návrh vzala na vedomie. Vláde SR odporučila predložený návrh schváliť.

Odporúčame, aby vláda vzala na vedomie predložený návrh a prijala navrhované uznesenie. 

Bratislava  9.  10.  2001